《和子瞻泗州僧伽塔》
宋代·苏辙

清淮浊汴争强雄，龟山下閟支祁宫。
高秋水来无远近，荡灭洲渚乘城墉。
千艘衔尾谁复惜，万人雨泣哀将穷。
城中古塔高百尺，下有蜕骨黄金容。
蛟龙百怪不敢近，回风倒浪归无踪。
越商胡贾岂知道，脱身献宝酬元功。
至人已立万物表，劫火仅置毛孔中。
区区淮汴亦何有，一挹可注沧溟东。
胡为尚与水族较，时出变怪惊愚聋。
于乎此意不可诘，仰观飞栱凌晴空。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。